**EELNÕU 2024/235**

**KOMISJONID:**

|  |  |
| --- | --- |
| eelarve- ja arengukomisjon |  |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

25. jaanuar 2024 nr

Viljandi linna 2023. aasta kultuuripreemiad

Viljandi Linnavolikogu 24.09.2015 määruse nr 62 “Viljandi linna kultuuripreemia“ alusel ning arvestades laekunud ettepanekuid Viljandi Linnavolikogu

**o t s u s t a b:**

1. Kinnitada Viljandi Linnavolikogu kultuuri- ja spordikomisjoni otsus.
2. Viljandi linna 2023. aasta kultuuripreemia saajad on:
   1. ………………………….…….;
   2. ………………………………...
3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

1. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Vilja Volmer-Martinson

**Esitatud:** 08.01.2024

**Esitaja:** Viljandi Linnavalitsus **Ettekandja:** Liis Aedmaa

**Lk arv:** 10

**Hääletamine:** nõudmisel

Seletuskiri

**Viljandi linna 2023. aasta kultuuripreemiad**

Eelnõu eesmärk on tunnustada Viljandi linnas tegutsevaid füüsilisi või juriidilisi isikuid või muid ühendusi, mis ei ole juriidiline isik, väljapaistva tegevuse eest kultuuri edendamisel või saavutuste eest kultuuri valdkonnas.

Kultuuripreemiate määramine toimub Viljandi Linnavolikogu 24.09.2015 määruse nr 62 “Viljandi linna kultuuripreemia“ alusel ning arvestades laekunud ettepanekuid.

Määrusega saab tutvuda siin: <https://www.riigiteataja.ee/akt/408022022034?leiaKehtiv>

Preemia määramiseks esitati kokku 18 ettepanekut, neist 16 erineva isiku, kollektiivi, asutuse või teo tunnustamiseks.

Ühe preemia suurus on 2000 eurot pärast riigi poolt kehtestatud maksude mahaarvamist. Preemiaga kaasneb Viljandi linna aukiri ja preemia saaja nimi kantakse Viljandi linna auraamatusse.

Preemia antakse üle Eesti Vabariigi 106. aastapäevale pühendatud pidulikul kontsertaktusel Pärimusmuusika Aidas 24. veebruaril 2024.

Kultuuripreemia ettepanekud:

|  |  |
| --- | --- |
| **Kandidaat** | **Põhjendus** |
| **Mari Vallikivi ning Kondase Keskus**  Esitatud 2 korda  (esitaja Annika Vihmann ja Valimisliit Südamega Viljandis) | Mari Vallikivi eestvedamisel on aastate jooksul Kondase Keskusest kujunenud üks Viljandi maamärkidest, mis laiemalt tuntud Eesti kunstiringkondades. Viimastel aastatel on Kondase Keskus lisaks naivismile pühendunud autsaiderkunstile (psüühiliste erivajadustega inimeste kunst). Mari Vallikivi on suutnud Kondase Keskuse teha nähtavaks Euroopa autsaiderkunsti ringkondades, samuti on Vallikivil õnnestunud üles leida autsaiderkunstnikud Eesti hooldekodudest ning tuua nende tööd kunstisaalidesse nii Eestis kui Euroopas. Lisaks on Kondase keskus toonud Euroopa autsaiderkunsti Kondase Keskusesse:  2023. aasta Kondase Keskuse kureeritud autsaiderkunsti näitused:  - toimus Eesti autsaiderkunstnike näitus Berliinis Eesti saatkonnas;  - koostöös Tartu kunstimuuseumiga toimus näitus "Kui magatud unest saaks midagi aru? Teosed Prinzhorni ja Kondase Keskuse kollektsioonidest";  - "Athosland" Michael Golz (Saksamaa) Kondase Keskuses;  - "Amet:kunstnik" Austria autsiderkunst Kondase Keskuses.  Lisaks autsaiderkunstile toimus Kondase Keskuse eestvedamisel näitus "Sõsarkond", mis oli pühendatud Viljandi fotograaf Rieti naisperele, nende igapäevaelu ja panuse avamisele viljandlastele. Näitus leidis palju positiivset kaja üle Eesti nii kunstiringkondades kui laiemalt ning tõi viljandlasteni Viljandi jaoks niivõrd olulise Rietite suguvõsa võimsa fotopärandi.  Kokku kureeris Mari Vallikivi ja Kondase Keskus 2023. aasta jooksul kokku 12 näitust.  --  Tunnustada kultuuripreemiaga kahe kõrgetasemelise 2023.aastal loodud näituse eest, mis on pälvinud tähelepanu ja tunnustuse nii näituste külastajatelt kui kultuurikriitikutelt (kultuuri analüüsijatelt ja mõtestajatelt).  "Sõsarkond" – näitus Viljandi Jaan Rieti fotoatlejees töötanud perekonna naisfotograafidest.  Marge Monko, fotokunstnik ja Eesti Kunstiakadeemia professor:  „Viljandi muuseum eesotsas Mari Vallikiviga on Rietite pärandi uurimiseks ja tutvustamiseks ära teinud suure töö. Rieti fotoateljee panus Eesti kultuuri-, kunsti- ja fotoajalukku ei ole ainult regionaalne, vaid palju laiahaardelisem. Seetõttu on see kõrgetasemeline ja mitmekesine materjal väärt hoopis mahukamat muuseuminäitust ja trükist, kui seda on võimaldanud Kondase Keskuse ressursid. Asjaolu, et Rieti ateljee klaasnegatiivide digiteerimine on juba hõlmatud üleriigilisse protsessi, mille raames teevad koostööd mitmed mäluasutused, annab selle mõtte teostumiseks lootust.“ (Sirp 2023, 01.september)  „Kui magatud unest saaks midagi aru?“ – näitus Tartu Kunstimuuseumis psühhiaatriliste raviasutuste patsientide kunstiloomingust.  Anu Rae, TÜ üldajaloo nooremteadur:  „Tänu Kondase Keskuse kuraatorite Mari Vallikivi ja Eva Laantee Reintamme ettevõtlikkusele autsaiderkunsti tutvustamisel on kunstihuviliste ette jõudnud psühhiaatriliste raviasutuste patsientide kunstilooming. Tööd pärinevad Viljandi Kondase Keskusest, samuti Heidelbergi Prinzhorni kollektsioonist ja Tartu Ülikooli psühhiaatriakliiniku arhiiviist. … on järjest vajalikum rääkida psüühikahäiretest selleks, et suurendada mõistmist ja lugupidamist ning vähendada hirmu ja stigmatiseerimist. Tartu kunstimuuseumi näitusega tehakse suurepärane panus sedalaadi arutelu ergutamisele.“ (Sirp 2023, 22. september) |
| **Kondase Keskuse näitus "Sõsarkond"**  (esitaja Ege Enok) | Viljandi J. Rieti fotoatlejees töötanud perekonna naisfotograafidest kõneleva näituse eest.  2.04. - 3.09.2023 oli Kondase Keskuses ja linnaruumis võimalik näha näitust "Sõsarkond" - näitus Viljandi J. Rieti fotoatlejees töötanud perekonna naisfotograafidest. Sel aastal täitus 150 aastat fotograaf Jaan Rieti sünnist ning näitus oli pühendatud just neile.  Väga kvaliteetselt ja suurelt korraldatud näitus, mis tõi rohkelt inimesi Viljandisse näitust vaatama. Imetlus ja tänu Kondase Keskusele!  Näitusest lähemalt:  <https://kondas.ee/naitused/2023/sosarkond-rieti-perekonna-naisfotograafid>  Näitusest meedias:  <https://www.sirp.ee/s1-artiklid/c6-kunst/rietite-voimas-fotodunastia/>  <https://sakala.postimees.ee/7847720/rieti-naitusi-saab-vaadata-pikemalt?fbclid=IwAR2VgcUnCZvuJQ4MBXNM1IA55duuxu4VPVKuY6sZiPuD-5kHBp1q8vjq2v0>  <https://kultuur.postimees.ee/7835945/kuulsa-viljandi-fotoateljee-suure-edu-taga-seisis-neli-naist?fbclid=IwAR2XzgfA-1hj0pd4yWrlCQOUVR7Sbb99tiweOd8EdvE83LVJxSIutFs-mJU> |
| **Ave ja Kertu Alvre**  Esitatud 2 korda  (esitaja Reformierakonna saadikurühm ja Eda Mänd) | Ave ja Kertu on Viljandi Gümnaasiumi ja Jakobsoni Kooli tantsuõpetajad, kes koos viisid suvisele suurele tantsupeole 5 Viljandi Gümnaasiumi ja 4 Jakobsoni Kooli tantsurühma, kokku 152 tantsijaga. Tihedam prooviaeg kestis 2022. aasta sügisest kuni 2023. aasta juunini. Sellesse perioodi langes töö nii tavapärastel aegadel, kui ka tuli teha täiendavaid proove. Lisaaega ja vaeva nõudvad olid Jakobsoni Kooli 2 pererühma nädalavahetuse proovid ning Jakobsoni Kooli ja Kitzbergi Gümnaasiumi ühise tantsurühma „JaKaGe“ ühised harjutamised, muuhulgas ka Karksi-Nuias ja Viljandis toimunud ühised tantsulaagrid.  Koos saatjatega oli vaja Tallinnasse ja tagasi Viljandisse korraldada 160 inimest ja kõik see logistika ka toimis. Kõik need tantsijad tuli ka rahvariietesse saada, nii et tegevust jagus ka öötundidesse.  Ave Alvre ja Kertu Alvre on ka täiskasvanute tantsurühmade juhendajad - segarühm „Oh ja Ah“, Naisrühmad „Oh ja Ah“ ja „Tirkajad“. Kertu on ka Saarepeedi naisrühma „Udusõlg“ juhendaja.  Käesoleva aasta maikuus toimus Jakobsoni Koolis segarühma „Oh ja Ah“ ning naisrühmade „Tirkajad“ ja „Oh ja Ah“ ühine kontsert „Kõnnin otsata teed“. Kontserdiga tähistati tantsurühmade erinevaid tähtpäevi, mis Covidi tõttu oli edasi lükatud. Kokku sai ümmargune number – 30.  „Kõnnin otsata teed“ oli ka kontserdi avatantsu nimeks, mille Ave lõi sellele kontserdile.  Noorte tantsuseltskonna „Hebe“ 25. sünnipäeva tähistati Sakala keskuses juunikuus suure kontserdiga. Mõlemad tantsuõpetajad on ka selle suure grupi eestvedajad.  Ave oli Viljandimaa 2023. aasta laste- ja noorte tantsupeo „Kasvame koos“ pealavastaja. Lisaks lavastuse loomisele, lõi Ave ka alguse- ja lõputantsu „Kassimäng“ ning mõlemad lavastasid peol mitmeid tantse.  Rahvatantsuloojana on rohkem tuntud Kertu, kelle naisrühmadele loodud tantsud „Kaera-Jaani tantsima“, „Hällu pääle kutsminõ“ ja „Nelja tee ristil“ on kavas olnud erinevate maakondade tantsupidudel ja ka tudengite peol Gaudeamus. Viimane Kertu loodud tants oli „Maanteel“, mis esitati Tartu Ülikooli Rahvakunstiansambli naisrühmade 20. sünnipäevakontserdil novembrikuus.  **Eesti kultuuri tutvustamine väljaspool Eestit**  Ave ja Kertu peavad oluliseks oma tantsijatele erinevate kultuuride tutvustamist ning Eesti reklaamist ja seepärast püüavad nad igal aastal mõne grupi väljapoole Eestit folkloorifestivalile viia. Eelmistel aastatel on osaletud tantsufestivalidel Saksamaal, Soomes, Poolas, Ungaris, Makedoonias, Montenegros jm.  Selle aasta juulis osalesid Viljandi Gümnaasiumi tantsijad Saksamaal Lausitzis toimunud folkloorifestivalil.  Kertu käis Saarepeedi tantsijatega juulikuus Kreekas folkloorifestivalil.  Naisrühmad „Oh ja Ah“, „Tirkajad“ ja segarühm „Oh ja Ah“ osalesid Avega augustis kaugel Põhja-Makedoonias festivalil.  **Üleriigiline õpetajate teatrifestival Sillad.**  Viljandis toimuva üleriigilise õpetajate teatrifestivali „Sillad“ peakorraldaja on Ave Alvre aastast 2013 ja Kertu on seal tema parem käsi.  3.-4. novembril toimunud XXIII teatrifestivalil osales 10 truppi üle Eesti. Ave vedas eest korraldamist ja oli Silvia Soro kõrval üks Viljandi Gümnaasiumi etenduse lavastajatest. Kertu osa oli sündmuse kajastamine sotsiaalmeedias ja erinevate küsimuste lahendusele kaasaaitamine.  <https://sillad.eu/>  **Viljandi Öötantsupeod**  Kertu ja Ave on Viljandi Öötantsupidude algatajad. Lisaks neile on korraldusmeeskonnas tantsuõpetajad Maie Tammemäe ja Merilin Metsatsirk. Raamatupidamisküsimustega tegeleb Tõnis Tiit.  Esimene Öötantsupidu toimus lauluväljakul 2016. Osalejaid oli palju, publik sai kaasa tantsida ja sealt algas linna kultuurielus järjekordne traditsiooniline sündmus.  Teine Öötantsupidu toimus 2017, kolmas 2018. Neljas Öötantsupidu oli planeeritud toimuma 2020 kevadel, Covidi ohu tõttu lükkus see edasi. Kuni toimus 2021 sügisel ja hoopis veebis. 2022 mais toimus lauluväljakul juba tavapäraselt Viljandi V Öötantsupidu.  Ees on 2024. aasta 4. mail toimuv Viljandi VI ÖÖtantsupidu, mille eestvedajad on Ave ja Kertu. Seekord on ka Öötantsupidu oluline laiemas pildis – Viljandi linna ettepanekul on Viljandi VI Öötantsupidu Tartu 2024 Kultuuripealinna lisaürituste nimekirjas.  --  Olles ise loojad, innustavad ja motiveerivad ka õpilasi ning kolleege looma kultuuri, jagades seda ka Viljandi kogukonnaga (Viljandi Gümnaasiumi muusikal „Ükssarvik“ , Öölaulupidu jne); üleriigilise õpetajate teatrifestivali „Sillad“ korraldajad; rahvatantsupeod ja –kontserdid pole ükski möödunud Ave ja Kertu Alvre rühmade osaluseta, NB! Noorte Laulu- ja Tantsupeol 2023 aasta suvel esindasid meie linna 9 Ave ja Kertu juhendatavat rühma! Nende tantsijaid võib linnarahvas näha ka ilmestamas avalikke üritusi. Mõlemad on ka ise mitmete tantsude loojad. |
| **Reet Lubi**  (esitaja Valli Tammsalu) | Reet Viljandi Linnaraamatukogu direktorina on kujundanud raamatukogu mitmekesiseid võimalusi pakkuvaks Viljandi linna ja maakonna kultuurikeskuseks. Peale igapäevase töö raamatukogu juhina on ta leidnud sisukaid võimalusi linnaelanike kultuurihuvi toetamiseks, laiendanud koostöövõrgustikku ja seisnud hea erinevate sihtgruppide kaasamisel. Reet on meeskonda innustav ja toetav juht, kes osaleb igal võimalusel ka ise ürituste korraldamisel ja läbiviimisel. Raamatukogunduse valdkonnas on Reet vabariiklikult hinnatud spetsialist ja koostööpartner. |
| **Konservatoorium ja Martti Muda**  (esitaja Ege Enok) | 2023. a on Viljandi kultuurielu rikastanud vastne omanäoline kontsertbaar Konservatoorium, kus fookuses alternatiivmuusika. Sellel aastal on toimunud Konservatooriumis üle 30 erineva sündmuse ja üles astunud artiste Eestist, Lätist, Leedust ja Itaaliast. Tuntumatest artistidest on Viljandit väisanud Vennaskond, Sibyl Vane, Metro Luminal, Orelipoiss, Allan Vainola ja Unenäopüüdjad, Kurjam, Psychoterror, Mört, Shelton San, August Urr jpt. Viljandi kitarrifestivali raames toimus seal jonas.f.k kontsert ning avatud oli ka Martti Muda ja Ove Ainsalu kogudesse kuuluvate eelmise sajandi kitarride näitus (Jolanad, Musimad, Orfeused, Eestis tehtud Ühenduse pillid).  Tundub, et Viljandi rahvas on koha mõnusalt omaks võtnud.  Konservatooriumi lisainfo: <https://www.facebook.com/konservatoorium>  Konservatooriumist on kirjutanud ajaleht Sakala:  <https://sakala.postimees.ee/7901571/viljandis-morisevad-itaalia-metal-korid>  <https://sakala.postimees.ee/7879625/baarinaitusel-on-valjas-nii-kuulsad-kui-kurikuulsad-mudelid>  <https://sakala.postimees.ee/7914757/vennaskond-esitleb-albumit>  <https://sakala.postimees.ee/7863566/viljandi-vanad-noortebandid-puhivad-taas-tolmu-loomingult-ja-annavad-kontserdi>  <https://sakala.postimees.ee/7759094/uus-baar-seab-end-viljandis-sisse> |
| **Valli Pang**  (esitaja Eesti Keskerakonna saadikurühm) | Valli Pang on aastaid olnud tegev koorijuhina, juhendanud meesansamblit „Pange Poisid“, Ingeri-Soome segakoori „Sävel“ ja lastekoore.  2023. aasta 15. märtsil korraldas ta Viljandimaa mudilaskooride päeva Sakala Keskuses. 25. märtsil osaleti meesansambliga „Pange Poisid“ Vabariiklikul Meesansamblite Festivalil Rõuges. 6. juulil täitus tal 50 aastat tööd muusikaõpetajana ja 35 aastat järjepidevalt meesansambel „Pange Poisid“ juhendajana. 9. juulil k.a. osaleti Ingeri-Soome segakooriga „Sävel“ Ingeri-Soome Kultuuriseltsi vabariiklikul laulupeol Padise kloostris. Ta on olnud segakoori „Sävel“ dirigent 22 aastat. Meesansambel „Pange Poisid“ juhendajana on ta Viljandimaa Arenduskeskuse ja Viljandimaa Omavalitsuste Liidu "Viljandimaa Kogukonna süda" 2023 nominent ja "Viljandimaa aasta tegu 2023“ nominent. |
| **Schlossfellin OÜ**  (esitaja Reformierakonna saadikurühm) | Hotell Schloss Fellin on alates avamisest 2021. aasta suvel rikastanud Viljandi kultuurielu järjepidevalt erinevate sündmustega nagu kontserdid, näitused, raamatuesitlused ja temaatilised toiduüritused. Hotelli pererahvas on lugematuid kordi külalistele särasilmselt Viljandi mõisa ja selle pererahva lugu rääkinud, avades seeläbi Viljandi ajaloo põnevaid ja inimmõõtmelisi tahke.  Schloss Fellin toob oma turundustegevustes välja Viljandi ja ümbruskaudse piirkonna võimalusi, olgu selleks teatrietendused, kontserdid või atraktiivsed külastuskohad, panustades seeläbi Viljandi puhkemajanduse ja kultuurielu arengusse laiemalt. Ülevaate Schloss Fellini korraldatud ja tulevastest sündmustest leiab hotelli Facebooki lehelt <https://www.facebook.com/schlossfellin/upcoming_hosted_events> |
| **Vilja Volmer-Martinson**  (esitaja Heldi Ruiso) | Kogukonnale ning Viljandi linna mainele oluliste sündmuste looja ning elluviija, seda eeskätt talveperioodil, kui kultuuri- ja kogukonnaelu mitmekesisus kahaneb. Läbi advendipühapäevade ning aastavahetuse sündmuse Vabaduse platsil elavneb talveperioodil nii kohalike kui meie linna külaliste kultuurielu. Jõulukuuse all toimuvad sündmused annavad võimaluse meie linnaga tutvust teha talviseid traditsioone kultuurselt tähistades. Vähem oluline pole nende kahe jõulusündmuse (juba oodatud ja traditsioonideks kujunenud viljandlaste hulgas) positiivne mõju meie talveturismile, sest nii Eesti suuremates linnades ning mujal maailmas on just jõuluturism võtnud väga olulise rolli. Vilja on kõiki neid aspekte väga sümpaatselt, loovalt, professionaalselt ka meie linna toonud, kujundamaks kodulinna head mainet, andes mainitud kahe ettevõtmisega taas Viljandi linnale võimaluse kasvatada endale juurde traditsioone, millel on tugev potentsiaal kasvada populaarseks üle Eesti ning rahvusvaheliseltki (Viljandi linn on loodud talvekuurortiks ning see osake aastaringist on kodulinnas katmata). Samuti rikastavad Vilja ettevõtmised Viljandi linna kultuurikalendrit uute sündmusformaatidega ning annavad võimaluse kogukonnal tähenduslikult kohtuda ning ühtekuuluvust kasvatada. Linn muutub kohaks, mis on kutsuv ning kus on hubane olla igal aastaajal ning alati. :) |
| **EELK Viljandi Jaani kogudus**  (esitaja Reet Lubi) | Jõuluõhtu jumalateenistuse teleülekande korraldamise eest Viljandi Jaani kirikust.  Esmakordselt toimus ETV jõulujumalateenistuse teleülekanne Viljandi Jaani kirikust. Jumalateenistusel teenisid peapiiskop Urmas Viilma ja praost Marko Tiitus ning kohal oli president Alar Karis. Tänu teleülekandele pälvis jõuluõhtul Viljandi linn erilist tähelepanu.  Linna südames asuva kiriku jumalateenistuse õnnestumisse panustasid koos ETV võttegrupiga koguduse liikmed, head koostööpartnerid - Viljandi Muusikakool, TÜ Viljandi Kultuuriakadeemia, Viljandimaa Kammerkoor ja paljud vabatahtlikud. Piiblitekste lugesid Viljandi Gümnaasiumi draamaõpetuse õpetaja Silvia Soro ja Ugala teatri näitleja Aarne Soro. Koostöös saavutati suurepärane tulemus, mis rõõmustas inimesi üle Eesti.  Teen ettepaneku tunnustada kogukonnaga koostöös sündinud jõuluõhtu jumalateenistuse teleülekannet Viljandi linna kultuuripreemiaga. |
| **Maarika Reimand**  (esitaja Eesti 200 saadikurühm) | Maarika Reimand on väga pikka aega olnud väärika ja kõrgetasemelise Viljandi Muusikakooli hing ja kooli arengu eestvedaja. Ta on Muusikakooli kauaaegne õppejuht, lauluõpetaja kui ka solfedžo õpetaja. Viljandi Muusikakooli suurepärased õpitulemused, edukad esinemised üleriigilise tasemega konkurssidel ning legendaarseteks saanud Muusikakooli kevad- ja jõulukontserdid Viljandi linna kogukonnale - kõige selle taga on suuresti olnud Maarika Reimand. Nüüd, kus Muusikakool on saanud lõpuks uue juhi, on aeg teda vääriliselt tänada ja tunnustada. |
| **Viljandi Pärimusmuusika Festival**  (esitaja Eesti 200 saadikurühm) | 30 aastat positiivset arengut, Viljandi linna maine ja tuntuse kasvatamist, Eesti muusikalise emakeele leviku ja propageerimise eestvedamist - need on igati ausad põhjused üle väga pika aja korraldusmeeskonda tunnustada. |
| **Argo Alešin**  (esitaja Ditmar Martinson ja Vilja Volmer-Martinson) | Viljaka tegevuse eest Viljandi subkultuuris, legendaarseks saanud Hype the Funki loomise ja eestvedamise eest ning Viljandi linna aastavahetuse loomise eest. |
| **LC Viljandi Fellin**  (esitaja Tiina Pitsenko) | Palliralli perepäeva korraldamise eest. LC Viljandi Fellini korraldatud heategevusüritus Palliralli perepäev toimus sellel (2023. a) juba kolmandat korda. Läbi heategevusliku Palliralli on LC Viljandi Fellin klubi eesmärk toetada Viljandimaa diabeedihaigeid lapsi ja noori. Läbi Palliralli sündmuse tutvustame diabeediga kaasnevaid muresid ja võimalusi kuidas koos haigusega elada täisväärtuslikku elu. Soovime toreda kevadise perepäeva käigus ja pallide müügiga annetusi kogudes toetada võimalikult paljusid abivajajaid Viljandimaal.  Perepäeva kavas on alati olnud ettekanded Viljandimaa tantsu- ja laululastelt ja päeva juhtimas lastele meeldejääv esineja/esinejad (vennad Piusid, laste lemmik Lotte ja sellel aastal Piip ja Tuut). Perepäeva kulminatsiooniks on pallide veeretamine, kus kolmele kiiremale pallile on välja pandud peaauhinnad, lisaks loositakse välja ka hulgaliselt loosiauhindu palli soetanute vahel, mis on välja pandud sponsorite ja toetajate poolt.  Sündmusel on alati kohal olnud ka meditsiinitöötajad, kes mõõdavad soovijatel veresuhkrut ning vastavad veresuhkruga seotud küsimustele.  Palliralli perepäevaga oleme pakkunud lastele erinevaid tegevusi, selleks on sündmusel eraldi ala, kus on võimalik hüpata batuutidel ja saada endale vahvad näomaalingud.  Palliralli tuluga oleme toetanud Viljandimaa diabeedihaigeid lapsi.  Meedia meist:  2023 - <https://sakala.postimees.ee/7766957/laupaeval-veereb-viljandis-tuhatkond-palli-heategevuseks>  2022 – <https://sakala.postimees.ee/7515385/heategijad-panevad-emadepaeval-diabeedihaigete-toeks-pallid-voistlema>  2019 - <https://sakala.postimees.ee/6550775/viljandlased-panevad-rallipallid-heategevuseks-veerema> |
| **Bert Langeler**  (esitaja Valimisliit Südamega Viljandis) | Viljandi Muusikakooli trompeti-, metsasarve-, eufooniumi- ja tuubaõpetaja, puhkpilliorkestrite dirigent, arranžeerija, lektor, ürituste korraldaja, konsultant ja juhendaja.  Tunnustada kultuuripreemiaga mitmekülgse, imetlusväärse loomingulise ja pedagoogilise tegevuse eest 2023.aasta vältel:   * osalemine Viljandi muusikakooli vanema astme puhkpilliorkestriga taastatud Viljandi vabadussamba avamisel (23.juuni); * osalemine XIII noorte laulupeo „Püha on maa“ kunstilises toimkonnas, puhkpilliorkestrite üldjuht laulupeol; * Bert Langeleri neli trompeti- ja eufooniumiõpilast saavutasid auhinnalised kohad David Otto Wirkhausile pühendatud noorte puhk- ja löökpillimängijate konkursil (Tartu Valla Muusikakoolis Kõrvekülas, 19. – 22.oktoober); * Viljandi Muusikakooli Puhkpilliorkester Bert Langeleri juhatusel saavutas B-grupi kulddiplomi ning Grand Prix Helmut Orusaare nimelisel noorteorkestrite konkursil (Türi, 11.november).   Varasemalt on Bert Langeleri tunnustatud Viljandi aasta õpetaja aunimetusega (2010), Eesti Muusikakoolide Liidu tänukirja ja aastapreemiaga (2017), Eesti Kooriühingu aastapreemiaga (2019) ning Viljandimaa kultuuripärliga (2019). Kindlasti väärib Bert Langeler oma silmapaistva tegevuse eest ka Viljandi kultuuripreemiat. |
| **Kiti Põld**  (esitaja Valimisliit Südamega Viljandis) | Kiti Põllu sulest ilmus tänavu raamat „Meie taaskasutus“. Viljandi kuulub Unesco loovlinnade võrgustikku käsitöö ja rahvakunsti valdkonnas ning see raamat aitab just pöörata rõhku taaskasutusele kui ühele käsitöö valdkonnale. Raamat aitab kõigil lugejatel mõista, kui palju me saame ise teha selleks, et iga ressurss saaks mõistlikult lõpuni kasutatud. |
| **Jaak Pihlak**  (esitaja Isamaa saadikurühm) | 23. juunil 2023, mil taasavati Vabadussõjas langenutele uhke ja ilus mälestussammas Viljandis, esitles Viljandi Muuseumi direktor Jaak Pihkak uues lossis oma mahukat ja suure hulga fotodega varustatud ja Eesti Vabariigi Presidendi Alar Karise saatesõnaga mahukat raamatut „Viljandimaa Vabadussammas“ (462 lk). Kuigi autor tegeles raamatu koostamisega intensiivselt viimased kolm aastat, on see tegelikult tervikuna võttes 30 aasta töö vili. Raamatu on maitsekalt ja asjatundlikult kujundanud Herki Helves. Igati tasemel on ka toimetaja Ain Andris Vislapuu ja keeletoimetaja Maarja Möldre töö. Monograafia mõõtu andev raamat annab lühiülevaate Vabadussõjast, nn Suur-Viljandimaa vabadussammastest ja nende taastamisest. Loomulikult on kõige põhjalikumalt käsitletud Viljandis asunud samba rajamist 1926. aastal, hävitamist 1941. aastal ja pikka teekonda taasrajamisele ja sellele eelnenud vaidlustest kuni parteimaja lammutamiseni 2020. aastal ning Amandus Adamsoni taastamiseni (skulptorid Tiiu Kirsipuu ja Ivan Zubaka ning OÜ Kivikuvand). Raamatus on ka üsna heal tasemel paljude langenute fotosid. Neid oleks rohkemgi, kui aja voolus nii palju kaduma poleks läinud. Igal juhul moodustab Pihlaku raamat hea tandemi taastatud Vabadussambaga. Kui Amandus Adamson elaks, oleks ta rahul ilmselt nii samba kui raamatuga. Viimane on oluline just seetõttu, et ka nooremad inimesed saaksid teada, miks selline sammas kaunistab Viljandit ja kui suur oli Vabadussõja võidu hind viljandimaalastele. Saame teada ka seda, et eestlasliku visadusega on Eesti Vabariigis taastatud peaaegu kõik punavõimude poolt hävitatud enne 1940. aastat püstitatud Vabadussõja mälestussambad. Raamatu kõige mahukam osa sisaldab Vabadussõjas langenud 876 viljandimaalase eluloo. Just noored viljandimaalased olid need, kes 1918. aastal tõttasid kaitsma Eesti Vabariiki. Tollane Viljandi maakonna vabatahtlike pataljoni ülem Ants Kurvits on meenutanud: „Need noorukesed koolipoisid äratasid laialdases massis usku, et meie võitlus ei ole surija viimane meeleheitlik katse, vaid elujõulise rahva väljaastumine oma inimõiguste ja vabaduse eest.“ Viimastel lehekülgedel saab lugeja teada, kes toetasid Vabadussamba rajamist rahaliselt (eraisikud, riik ja omavalitsused äriühingud ja mittetulundusühingud).  Raamatu lugejad on kindlasti need, kellele on tähtis Eesti Vabariik ja selle iseseisvus, aga kindlasti ajaloohuvilised, langenute sugulased, ja õpetajad. Raamatu esitlusel lausus sellega seoses Eesti Sõjamuuseumi direktor Hellar Lill: „Seda raamatut tuleb lugeda kogu aeg, et me ei unustaks, kuidas me saime oma iseseisvuse.“ |

(allkirjastatud digitaalselt)

Vilja Volmer-Martinson

kultuuri- ja noorsootöö spetsialist